Swelsels van die niere kan goedaardig (benigne) wees en is dan dikwels die gevolg van poliepe in die nierbekken. 'n Uiters kwaadaardige (maligne) swelsel is 'n hipernefroom (Grawitz se tumor), wat geruime tyd aanwesig kan wees voordat dit ontdek word, aangesien dit tot slegs vae klagtes lei.
By babas en kleuters kom ook 'n ander vorm van nierkanker voor, naamlik 'n nefroblastoom (Wilms se tumor). Die tumor groei baie vinnig en word gewoonlik ontdek wanneer dit al te groot is. Die behandeling sluit die voorafgaande bestraling en die daaropvolgende verwydering van die tumor in.